เริ่มขนเงินออกทุนสำรองฮวบวูบ5.4หมื่นล้าน
ทุนสำรองลดฮวบ 1,800 ล้านเหรียญสหรัฐ ส่งออกเริ่มชะลอตัว-เงินไหลออกหลังเศรษฐกิจโลกซวนเซ
17 ก.ย. 2554

ทุนสำรองลดฮวบ 1,800 ล้านเหรียญสหรัฐ ส่งออกเริ่มชะลอตัว-เงินไหลออกหลังเศรษฐกิจโลกซวนเซ 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศงวดวันที่ 9 ก.ย. อยู่ที่ระดับ 1.851 แสนล้านเหรียญสหรัฐ หรือประมาณ 5.561 ล้านล้านบาท ลดลงถึง 1,800 ล้านเหรียญสหรัฐ หรือประมาณ 5.4 หมื่นล้านบาทจากสัปดาห์ก่อนหน้า ส่วนฐานะการซื้อเงินตราต่างประเทศล่วงหน้าสุทธิอยู่ที่ระดับ 2.71 หมื่นล้านเหรียญสหรัฐ ลดลงเล็กน้อยจากสัปดาห์ก่อนหน้าที่มีอยู่ 2.79 หมื่นล้านเหรียญสหรัฐ 
ขณะที่ฐานเงินหรือเงินสดหมุนเวียนในมือภาคเอกชน รวมถึงเงินฝากของสถาบันการเงินใน ธปท. อยู่ที่ระดับ 1.157 ล้านล้านบาท ลดลงเล็กน้อยจากสัปดาห์ก่อนหน้าที่มีอยู่ 1.164 ล้านล้านบาท
แหล่งข่าวจาก ธปท. เปิดเผยว่า มีความเป็นไปได้ว่าการลดลงของเงินทุนสำรองเป็นผลมาจากการส่งออกที่ชะลอตัว เพราะได้รับผลกระทบจากเศรษฐกิจโลก เมื่อรวมกับธุรกรรมการค้าการลงทุน การนำเข้า ภาวะการเงินทุนเคลื่อนย้าย หรือเงินทุนไหลเข้าออกแล้ว ดุลการชำระเงินลดลง จึงส่งผลให้ทุนสำรองลดลง 
“ทุนสำรองที่ลดลงมาจาก 2 สาเหตุ หนึ่ง คือ การส่งออก สอง เงินทุนเคลื่อนย้ายที่ในห้วง 2 สัปดาห์ที่ผ่านมา เริ่มมีการขายสินทรัพย์ ลดการถือครองสินทรัพย์ของนักลงทุน แล้วหันไปถือครองเงินสหรัฐและทองคำมากขึ้น เพราะวิตกกังวลในเศรษฐกิจของยุโรป” แหล่งข่าวเปิดเผย
ธนาคารซีไอเอ็มบี ไทย รายงานว่า ค่าเงินบาทวันที่ 16 ก.ย. ปิดตลาดที่ 30.35/37 บาทต่อเหรียญสหรัฐ สัปดาห์หน้ามีโอกาสทดสอบ 30.40-30.50 บาทต่อเหรียญสหรัฐ เพราะมีเงินทุนเริ่มทยอยไหลออก 
ก่อนหน้านี้ นายประสาร ไตรรัตน์วรกุล ผู้ว่าการ ธปท. เปิดเผยว่า ภายในปีนี้จะได้เห็นการออกมาตรการหนุนเงินทุนไหลออกเพิ่มเติม เพื่อปรับสมดุลของเงินทุนเคลื่อนย้าย